Acest clasament a fost realizat de către o companie specializată în închirierea de case de vacanță iar autorii au pus accent pe criterii științifice pentru a asigura obiectivitatea. Aceștia au început prin întocmirea unei liste lungi ce include cele mai populare și frumoase plaje din diverse colțuri ale lumii, urmată de o analiză meticuloasă a culorii apelor, pentru a identifica cele mai albastre și mai spectaculoase destinații.
Pentru întocmirea topului, autorii au colectat imagini ale plajelor de pe Google Maps și, apoi, au folosit un instrument digital pentru potrivirea culorii, scrie Rador. În acest fel, au identificat cu precizie nuanța apei, pe care au comparat-o apoi cu nuanța oficială declarată ca fiind cel mai intens albastru (YInMn Blue).
În urma acestei analize, pe primul loc, s-a situat plaja Pasqyra (Mirror Beach) din apropiere de stațiunea Saranda din Albania. Urmează apoi două plaje grecești: Bouka de lângă orașul Messini din Peloponez și Kassiopi din Corfu.
Pe locul al patrulea se află Plage de la Vernette din Franța, urmată de plaja Kaputas din Turcia.
Top zece este completat de alte trei plaje grecești: Voulisma, situată pe locul șase, Foki, situată pe locul șapte și Ombros Gialos pe locul nouă, precum și de o plajă din Portugalia, Praia do Carvalho (locul opt) și una din Spania, Los Lances Beach, situată pe locul zece.